**Labradoodle** eller **labraduddel** er blandingshunder med blant annet labrador retriever og puddel i opprinnelsen. Det kan være første- eller tidligkryss, men også labradoodler som har vært labradoodler i mange generasjoner.

Bakgrunn
--------

De eldste eksemplene i Oxford English Dictionary på bruk av labradoodle er en krysning mellom labrador retriever og puddel er i boken *Into the water barrier* av Donald Campbell utgitt i 1955 og i en avisannonse i Scottsdale (Arizona) Daily Progress 13. april 1964.

Labradoodle skal ha oppstått som et eksperiment i Australia, da oppdretteren Wally Conron på 1970-tallet parret en labrador med en storpuddel, i et forsøk på å avle frem en allergivennlig hundetype med gode egenskaper som førerhund for organisasjonen Guide Dogs Victoria i Kew i Australia, en organisasjon som oppdretter og trener opp førerhunder for blinde og svaksynte. Avlsprogrammet strandet imidlertid, fordi det ga inkonsekvente resultater.. Labradoodle ble imidlertid også avlet uavhengig av Guide Dogs Victoria på en farm i det nordlige Victoria, av Don Evans som drev farm med blandingshunder. Beverley Manners, en tidligere oppdretter av schäferhund gjennom 30 år og lisensiert showdommer, fikk tak i noen hunder fra Evans oppdrett og begynte avl av labradoodle ved Rutland Manor Labradoodle Breeding and Research Center, nær Melbourne, mot slutten av 1980-tallet (trolig i 1989). Samtidig økte typens popularitet kraftig og stadig nye (mer eller mindre seriøse) oppdrettere begynte oppdrett av labradoodle, som snart ble spredt til andre land i verden. 

I ettertid har labradoodler rukket å bli svært populære hunder. Det kan skyldes blant annet hundenes egenskaper, men også at mange kjente personer har, eller har hatt, labradoodler. I Norge har kronprins Haakon og hans familie anskaffet seg labradoodlene Milly Kakao i 2009 og Molly Kråkebolle i 2021. Utenfor Norge har kjente personer som Neil Young, Tiger Woods, Christie Brinkley, Perez Hilton, Jeremy Clarkson, Richard Hammond og Joe Biden eid en labradoodle. Populariteten har medført til høye priser og mye useriøs avl av labradoodle noe som har gjort at Wally Conron angret på at han skapte denne hunden. Som følge av den useriøse avlen, og for å oppnå bedre kontroll, har det oppstått internasjonale kennelklubber som setter strenge krav til føring av stambok, helsetesting og andre etiske retningslinjer for registrerte oppdrettere. Det gjelder blant annet Australsk cobberdog og Australsk labradoodle. Disse stambokføres blant annet i The Master Dog Breeders and Associates (MDBA) og Worldwide Australian Labradoodle Association World (WALA).

Australsk cobberdog og Australsk labradoodle er ikke godkjent rase i den norske kennelklubben (NKK). I midlertidig kan en *rase* ifølge *Triquet* defineres som «en gruppe av individer med felles egenskaper, som skiller dem fra andre medlemmer av deres art og som genetisk kan føres videre til neste generasjon». Som multigenerasjons hunder kan derfor både Australsk cobberdog og Australsk labradoodle defineres som raser. Som multigenerasjoner er de også like forutsigbare i størrelse, pels, helse og gemytt som NKK-godkjente raser. Tidligkrysning av labradoodler vil ikke ha den sammen forutsigbarheten.

Egenskaper
----------

Labradoodler går for å være vennlige og gode familiehunder med stort sosialt behov og som trives best med å være med på alt. De er også aktive hunder som trenger mye stimuli, men er samtidig lett å trene. Labradoodler trenger mye pelsstell. Ofte hevdes labradoodler å være allergivennlige sammen med andre hunder med voksende eller manglende pels noe forskning har tilbakevist da det ikke finnes allergivennlige raser.

Referanser
----------

1. ↑  «labradoodle, n.». *Oxford English Dictionary* **(engelsk)** (3 utg.). Oxford University Press. 2005.  [Lenke til artikkel (bak betalmur)]
2. 1 2 3 4 5  Bijal P. Trivedi (2004) What's a Labradoodle—Designer Dog or Just Another Mutt? National Geographic Channel, February 9, 2004. Besøkt 2017-07-27
3. ↑  Wally Conron (2007) My Story: I Designed a Dog Arkivert 8. august 2017 hos Wayback Machine. opprinnelig postet til *Reader's Digest Australia*. Besøkt 2017-07-27
4. 1 2  Redaksjonen (2009) Her er Milly Kakao! Aftenposten, 3. juli 2009. Besøkt 2017-07-27
5. ↑  NKK (2014) Designerhund eller katta i sekken? Arkivert 1. august 2017 hos Wayback Machine. Norsk Kennel Klub (NKK), 22. september 2014. Besøkt 2017-07-27
6. ↑  Stanley Coren (2014) A Designer Dog-Maker Regrets His Creation. Psychology Today, April 01, 2014. Besøkt 2017-07-27
7. ↑  «AN APPEAL TO DOG BREEDERS». *Man Meets Dog*. Taylor & Francis. s. 83–89. Besøkt 30. desember 2022.
8. ↑  «WALA - Worldwide Australian Labradoodles Association». *Wala Breeders* **(engelsk)**. Besøkt 30. desember 2022.
9. ↑  Nicholas, Charlotte E.; Wegienka, Ganesa R.; Havstad, Suzanne L.; Zoratti, Edward M.; Ownby, Dennis R.; Johnson, Christine Cole (juli 2011). «Dog Allergen Levels in Homes with Hypoallergenic Compared with Nonhypoallergenic Dogs». *American Journal of Rhinology & Allergy*. 4. 25: 252–256. ISSN 1945-8924. doi:10.2500/ajra.2011.25.3606. Besøkt 30. desember 2022.
10. ↑  Mon, Su Thet (12. oktober 2011). «– Allergivennlige hunder er en myte». *NRK*. Besøkt 30. desember 2022.

Litteratur
----------

* Alan Kenworthy (2015). *Labradoodles - The Owners Guide from Puppy to Old Age for Your American, British or Australian Labradoodle Dog* (Kindle Edition utg.). CWP Publishing. s. 172. CS1-vedlikehold: Ekstra tekst (link)

Eksterne lenker
---------------

* (en) Labradoodle – kategori av bilder, video eller lyd på Commons Rediger på Wikidata
* The Australian and International Australian Cobberdog Club (AIACC)